Krisekommunikationens regel nummer 1:

Myndighederne skal udtale sig konsekvent og ikke modstridende.

Men den regel bliver på ingen måde fulgt i øjeblikket, hvor Sundhedsstyrelsen og Statens Serum Institut har meldt helt forskelligt ud om børns legeaftaler i en tid med coronavirus.

Sundhedsstyrelsens anbefalinger Hjælp børn til at overholde god håndhygiejne.

At lege med andre børn er vigtigt for børns mentale helbred, og børn må derfor gerne lege sammen.

De bør dog kun lege meget få sammen, og begræns samværet til de samme få venner.

Lad dem så vidt muligt lege udenfor. Leger de indenfor, så sørg for god udluftning.

Skilsmissebørn må gerne skifte mellem deres forældre, men hvis de er syge, anbefales det, at de bliver det sted, hvor de er, og så vidt muligt holdes fysisk adskilt fra andre mennesker.

Bliver en af forældrene syge, kan man overveje at barnet skifter til den anden forælder før tid, og man bør være ekstra opmærksom på, om barnet udvikler symptomer. I så fald skal barnet holdes hjemme.

Bedsteforældre, som tilhører en særlig risikogruppe, bør ikke passe børnebørnene, som har symptomer.

I må gerne kramme hinanden derhjemme, medmindre nogen er syge. I så fald anbefaler vi, at den syge holder fysisk afstand til andre medlemmer af husstanden. Kilder: SST.dk

Det kan få alvorlige konsekvenser, lyder det fra Anne-Mette Lange, der forsker i klinisk psykologi ved Aarhus Universitetshospital.

- Man får lyst til at skælde dem ud. Vi står en usikker situation om coronavirus. Der er taget voldsomme og drastiske tiltag for at stoppe den. Det er én ting, og heri ligger usikkerheden.

- Men jeg kan ikke forstå, at der skal være usikkerhed om den kommunikation, som myndighederne skal føre i en krise. Det er ikke her, der skal begås fejl, siger hun.

Kan skabe mistro

Ifølge Anne-Mette Lange risikerer de vekslende udmeldinger fra myndighederne at få en negativ effekt på befolkningens tiltro til de anbefalinger, der gives i øjeblikket.

- Der kan opstå mistro og manglende samarbejdsvilje. Lige nu har myndighederne brug for præcis det modsatte. Myndighederne skal komme med nogle klare udmeldinger for, hvordan befolkningen skal begå sig, for befolkningen vil rigtigt gerne samarbejde. De vil gerne have det her til at stoppe, siger hun.

Men det her er en situation, som myndighederne aldrig har prøvet før, så er det ikke også naturligt, at der kan komme lidt vekslende meldinger?

- Jeg tænker, at der kan begås fejl i faglige vurderinger om coronavirus. Vi behøver ikke at begå fejl i kommunikationen. Der ved vi rigtig meget. Det er ikke første gang, at verden har stået i en krise. Vi kan trække på den viden. Vi skal ikke opfinde den dybe tallerken, siger Anne-Mette Lange.

Forsker i smittepsykologi Michael Bang Petersen fra Aarhus Universitet stemmer i:

- Der risikerer at opstå et fortolkningsrum, som gør, at folk lader deres egne opfattelser influere, og så kommer der masser af forskelle i, hvordan vi optræder, alt afhængigt af hvor nervøst anlagte og autoritetstro, vi er.

- Når der kommer uklarheder, sender det et signal om, at der faktisk ikke er nogen præcis retningslinje, så folk kan tænke, at det i virkeligheden er lidt op til dem selv. Det gør det uhensigtsmæssigt. Det er uheldigt, at der kommer vekslende signaler om noget, der ikke er helt uvæsentligt, siger Michael Bang Petersen.

Raske børn kan smitte

Kritikken kommer i kølvandet på et besynderligt forløb. I går aftes var budskabet fra Kåre Mølbak, der er faglig direktør i Statens Serum Institut, ikke til at tage fejl af, da han gæstede DR-programmet 'Lægens Bord' og forholdt sig til børns legeaftaler:

Hvordan klarer du coronakrisen? Vi vil gerne høre din historie. Hvordan gennemlever du coronakrisen? Hvordan har den ramt dig? Og hvordan får du din hverdag til at fungere lige nu? Har du et godt råd, som du vil dele med andre – eller et tip til noget, der har fået dit humør lidt i vejret? Send en mail til coronatid@dr.dk og del din historie. Vi offentliggør udvalgte historier på DR's platforme.

- De skal lytte til, hvad vores statsminister og dronning har sagt. Man skal holde afstand - og det gør børn ikke. Så derfor skal man aflyse legeaftalerne, lød det fra Kåre Mølbak.

Men ifølge Sundhedsstyrelsen er det en fejl. I en mail oplyser styrelsens presseafdeling, at Statens Serum Institut nu er på linje med Sundhedsstyrelsen.

De officielle anbefalinger er dermed fortsat, at raske børn må lege sammen ude i det fri. Undtagelsen er, hvis dit barn er snottet eller har sygdomssymptomer.

DR har forsøgt at få en kommentar fra Kåre Mølbak, men han havde her til morgen ikke tid til at stille op til interview.

Igennem Statens Serum Instituts presseafdeling har han givet følgende svar, dog uden at komme ind på, om han sagde noget forkert i 'Lægens Bord'.

- Der er ingen, der forbyder raske børn at lege sammen. Såfremt man laver en legeaftale, bør man overholde de råd, som Sundhedsstyrelsen har udarbejdet. Det vil sige, at legen gerne skal ske udenfor, i grupper på to til tre børn, aftalen skal være kortvarig, børnene skal holde afstand, og så skal de være raske.

- Raske børn kan dog i sjældne tilfælde bære virus og smitte, og børn kan have svært ved at holde afstand i en god leg, de kan møde andre børn på legepladsen og så videre. Derfor kan man også overveje, om der kan være en anden måde at holde sit barn beskæftiget på end ved en legeaftale, skriver Kåre Mølbak.

Enhedschef i Sundhedsstyrelsen Niels Sandø erkender over for DR Nyheder, at "der har været lidt forvirring i det seneste døgns tid".

- Børn må godt lege sammen. Det er vigtigt for deres trivsel og udvikling, men de skal være sunde og raske. Der skal ikke være symptomer på sygdom, hverken snotnæse eller noget i den stil.

Hvorfor kom der en melding fra Statens Serum Institut, som gik i en anden retning, end det Sundhedsstyrelsen siger?

- Jeg tror, det er forskellige måder at udtrykke sig på. Samlet set synes jeg, de var rundt om de råd, som vi giver.

Hvad har I lært af det her?

- Vi har lært, at det er vigtigt at være afstemt. Hvis der er en mulighed for usikkerhed, så giver det rigtig meget usikkerhed, siger Niels Sandø.